Cerință: Răspundeți la următoarea întrebare aducând cele mai bune argumente și justificări la care vă puteți gândi.

În contextul pandemiei actuale cu virusul SARS-CoV-2, impunerea unor restricții asupra persoanelor nevaccinate contra Covid-19 (exemple: nevaccinaților nu li se permite să mănânce în interiorul unui restaurant, nu au voie să participe la concerte, să meargă la cinematograf etc.) reprezintă o îngrădire a drepturilor lor? Dacă da, este această îngrădire a drepturilor justificată? Dacă nu, de ce nu?

În contextul pandemiei actuale cu virusul SARS-CoV-2, consider că impunerea unor restricții asupra persoanelor nevaccinate contra Covid-19 reprezintă o îngrădire parțială a drepturilor lor, însă este o îngrădire justificată pe care toată lumea o aștepta. Restricțiile impuse în momentul actual diferă de cele impuse anul trecut deoarece se adresează unor categorii de oameni diferiți: cei vaccinați și cei nevaccinați. Întrucât apariția vaccinului oferă posibilitatea de a te proteja de boală și de a opri transmiterea ei persoanelor vulnerabile, mi se pare firesc să existe o deosebire clară.

Vaccinul nu este obligatoriu, deci am putea spune că fiecare își asumă decizia pe care o ia. Fiecare alege dacă este dispus să suporte consecințele bolii sau dacă dorește să se protejeze. Cu toate acestea, de ce apar aceste restricții? Răspunsul se găsește în spitale. Cazurile cresc exponențial, iar sistemul medical nu face față valului de nevaccinați. Paturile de la terapia intensivă sunt păstrate special pentru ei. În acest ritm, cei care suferă de alte boli ce poate nu au un tratament concret sau au un tratament de lungă durată sunt excluși. Nu mi se pare absolut deloc corect să nu poți primi un tratament corespunzător doar pentru că cei care aveau varianta cea mai simplă de rezolvare a problemei (vaccinul) refuză să o ia în considerare. Este adevărat că există persoane ce nu pot face vaccinul din alte motive medicale, însă ele pot avea prioritate la spital.